**DOM ZA STARIJE I NEMOĆNE OSOBE POŽEGA**

**Dr. Filipa Potrebice 2a, 34000 Požega**

KLASA: 351-02/20-01/1

URBROJ: 2177/1-10-02/01-20-9

Požega, 11. svibnja 2020. godine

Verzija 2.

**PROTOKOL**

**POSTUPANJA U KRIZNOJ SITUACIJI**

**U SVRHU SPREČAVANJA EPIDEMIJE BOLESTI**

**UZROKOVANE COVID-19**

Sukladno Uputi za pružatelje usluge smještaja u sustavu socijalne skrbi radi sprječavanja i suzbijanja epidemije COVID-19, Hrvatskog zavoda za javno zdravstvo, Nastavnog zavoda za javno zdravstvo „Dr. Andrija Štampar“ i Ministarstva za demografiju, obitelj, mlade i socijalnu politiku od 08. svibnja 2020. godine, Dom za starije i nemoćne osobe Požega, dana 11. svibnja 2020. godine, donosi sljedeće upute i protokol o postupanju, kojim se želi osigurati i zaštiti zdravlje naših korisnika, osoba treće životne dobi koji spadaju u rizičnu skupinu.

Sukladno važećim preporukama i uputama gore nadležnih tijela, donosi se sljedeći PROTOKOL – UPUTE:

1. **Od 11. svibnja 2020. godine, dozvoljeno je**:

* **od 10,00 do 11,00 sati i od 15,30 do 16,30 sati**, dostava higijenskih potrepština, namirnica i ostalih potrepština od strane članova obitelji i prijatelja zapakiranih u originalnom pakiranju, s odgovarajućim rokom trajanja te se iste nakon zaprimanja čuvaju u zasebnom prostoru ( prostor male sale ) Doma najmanje 3 dana do predaje korisniku,
* paketi se predaju na samom ulazu Doma, a zaprimaju ih radnici zaposleni na recepciji Doma,
* pružanje fizikalne terapije od strane fizioterapeuta kojeg osigurava sam korisnik ukoliko zdravstvenu uslugu pruža jedino u Domu,
* omogućuje se prijem korisnika na privremeni smještaj u kriznim situacijama, temeljem rješenja nadležnog CZSS, uz obvezno testiranje novog korisnika na SARS-CoV-2 neposredno prije realizacije smještaja uz samoizolaciju novog korisnika u trajanju od 14 dana,
* prijem stranaka (ravnateljica, socijalna radnica, medicinske sestre, računovodstvo i druge službe) će se i nadalje održavati putem telefona i elektroničkih medija (e-mail),
* zahtjevi za socijalnu uslugu smještaja i pomoći u kući dostavljaju se putem pošte,
* plaćanje smještaja u Domu i nadalje se vrši internetskim putem na IBAN Doma, a detaljne informacije se mogu dobiti putem telefona, 034/271-311, lokal 296.

1. **Od 18. svibnja 2020. godine,** **omogućuje se:**

* **prijem novih korisnika**, prema listi čekanja uz obvezno testiranje novog korisnika na SARS-CoV-2 neposredno prije realizacije smještaja, te uz obveznu samoizolaciju novog korisnika u trajanju od 14 dana,
* **posjet korisnicima**, uz nadzor radnika i strogo pridržavanje epidemioloških mjera:
* omogućuje se za korisnike koji nisu u mogućnosti koristiti vanjski prostor ( korisnici III. i IV. stupanj usluge) i to za jednog (1) u sobi korisnika, uz boravak do 15 minuta, uz nadzor medicinske sestre i strogo pridržavanje mjera (obvezna dezinfekcija ruku, zaštitna maska, socijalna distanca od 2 m), a uz prethodnu dezinfekciju ruku, mjerenje tjelesne temperature i potpisivanje izjave o tome da posjetitelj nema simptome COVID-19, da nije u samoizolaciji i da njegovi ukućani nemaju respiratorne simptome,
* zabranjeno je hranjenje korisnika kao i fizički kontakt s korisnikom,
* omogućuju se posjete u vanjskom prostoru Doma za pokretnije korisnike odnosno za korisnike koji su u mogućnosti koristiti vanjski prostor Doma,
* u slučaju da posjete nije moguće organizirati u vanjskom prostoru, korisnicima se iste omogućuju u zasebnom prostoru Doma, uz poštivanje svih mjera zaštite,
* radnici zaposleni na recepciji Doma obvezni su evidentirati sve posjetitelje pri dolasku i odlasku, kao i za sve gore navedene mjere,
* **preporučuje se korisnicima izlazak izvan prostora Doma** u pratnji zaposlenika Doma, uz poštivanje mjera zaštite i fizičke udaljenosti ( šetnja u krugu ustanove, dvorišta ),
* svi korisnici dužni su pridržavati se mjera fizičke udaljenosti, a ukoliko borave u zajedničkim prostorima moraju držati razmak od 2 metra,
* korisnici su dužni dezinficirati ruke prije svakog obroka, a u zajedničkoj blagovaonici dužni su poštovati mjere fizičke udaljenosti (u blagovaonici je potrebno razmaknuti stolove tako da udaljenost između sjedećih mjesta u svim smjerovima bude 2 m),
* za vrijeme trajanja ovih mjera, korisnici su raspoređeni u dvije skupine za odlaske na obroke u restoran Doma, uz pridržavanje svih epidemioloških mjera,
* korisnici koji odlaze u bolnicu na specijalistički pregled ili bolničko liječenje, dužni su se pridržavati svih epidemioloških mjera,
* korisnik koji je bio na bolničkom liječenju, prilikom povratka u Dom, stavlja se 14 dana u izolaciju,
* korisnici Doma će recepte i nabavu lijekova rješavati preko Odjela brige o zdravlju u Domu ili članova svojih obitelji,
* preuzimanje ručka od strane vanjskih korisnika odvijati će se s istočne strane Doma, uz primjenu svih epidemioloških mjera (prethodna dezinfekcija ruku, zaštitna maska i socijalna distanca od 2 m),
* radnici Doma moraju se pridržavati preporučenih higijenskih mjera zaštite za vrijeme rada i u svoje slobodno vrijeme,
* radnici Doma dužni su obavijestiti ravnateljicu Doma i voditelje odjela o svojim zdravstveno rizičnim kontaktima, kao i o rizičnim kontaktima svojih članova obitelji, kako bi se mogli poduzeti odgovarajući postupci.

**ZAPOSLENICI DOMA — MJERE PREVENCIJE**

Svakodnevno kod dolaska i odlaska s posla, zaposlenicima se bezkontaktnim toplomjerom mjeri tjelesna temperatura i utvrđuje se imaju li respiratornih simptoma. Kod osobe s povišenom temperaturom (37.2˚C i veća) mjeri se temperatura i standardnim toplomjerom pod pazuhom. Evidencija o vrijednostima izmjerene tjelesne temperature i eventualnom postojanju respiratornih simptoma upisuje se u zasebne evidencijsku knjigu koju vodi zaposlenik recepcije.

**S temperaturom nije dozvoljeno raditi, pružati socijalnu uslugu niti dolaziti u Dom.**

Svaki zaposlenik koji tijekom radnog vremena posumnja ili utvrdi da **ima povišenu temperaturu ili bilo kakve respiratorne ili druge simptome bolesti** obvezno ih mora prijaviti voditelju odjela/ravnateljici i nadležnom liječniku obiteljske medicine te se treba udaljiti s radnog mjesta. Nadležni liječnik obiteljske medicine u dogovoru s voditeljicom odjela/ravnateljicom, obavještava nadležnog epidemiologa ako se radi o sumnji na COVID-19 kod zaposlenika.

U slučaju **sumnje na kontakt sa zaraženim ili oboljelim od COVID-19,** zaposlenik se telefonom odmah mora javiti nadležnom liječniku opće medicine i epidemiologu ili u COVID ambulantu ako je ustrojena. U slučaju saznanja za mogućeg prenositelja/mogući izvor infekcije svaki zaposlenik dužan je odmah obavijestiti voditelja odjela /ravnateljicu.

**Zaposlenici Doma obvezni su**:

* pridržavati se preporučenih higijensko-dezinfekcijskih mjera zaštite za vrijeme rada i u svoje slobodno vrijeme,
* obavijestiti voditelja odjela/ravnateljicu o svojim zdravstveno rizičnim kontaktima, kao i o rizičnim kontaktima svojih članova obitelji, kako bi se mogli poduzeti odgovarajući postupci,
* pridržavati se mjera fizičke udaljenosti i ukoliko borave u zajedničkim prostorima moraju poštivati mjeru razmaka od 2 metra te da ih u istom prostoru ne boravi više od petero odnosno manje, ovisno o veličini prostora.

**RECEPCIONER/TELEFONISTA**

* otvara ulazna vrata Doma na poziv telefonom ili zvonom, te vodi brigu o provođenju mjere zabrane ulaska i izlaska iz Doma,
* u slučaju nepridržavanja od strane zaposlenika, korisnika ili posjetitelja, dužan je obavijestiti ravnateljicu/voditelja odjela,
* radno vrijeme recepcije je od 6:00 do 22:00 sata,
* vodi brigu o pravilnoj dezinfekciji ruku od strane zaposlenika i najavljenih (neophodnih) posjetitelja Doma,
* vodi brigu o dezinfekciji mobitela zaposlenika,
* zaprima pakete za korisnike,
* mjeri bezkontaktnim toplomjerom tjelesnu temperaturu zaposlenicima kao i najavljenim posjetiteljima Doma kod ulaska i izlaska, vodi evidenciju o vrijednostima izmjerene tjelesne temperature i eventualnom postojanju respiratornih simptoma, ako su uočena odstupanja, hitno obavještava ravnateljicu/voditelja odjela,
* vodi brigu o prozračivanju Doma (prizemlje).

**SOCIJALNI RADNIK**

* korisnicima, kojima je to potrebno, treba omogućiti češće i duže telefoniranje radi ublažavanja posljedica ograničenja posjeta,
* intenzivira se individualan rad s korisnicima te psihosocijalna podrška kako bi se ublažile posljedice ograničenja posjeta i olakšao život korisnika u Domu za vrijeme trajanja epidemije,
* sve aktivnosti prema korisnicima, organiziraju su na način uvažavanja fizičke udaljenosti,
* nadzire da li se za vrijeme posjeta u vanjskom prostoru Doma pridržavaju svih preporučenih epidemioloških mjera (prijepodnevni termin).

**RADNI TERAPEUT**

* obavlja kupovinu i/ili plaćanje računa za korisnike koji nemaju članove obitelji i/ili prijatelje koji bi navedeno obavili za njih,
* prati korisnike kod neophodnog odlaska u banku uz obvezno pridržavanje epidemioloških mjera,
* organizira izlazak korisnika izvan prostora Doma (šetnja u dvorištu ustanove) uz poštivanje mjera zaštite i fizičke udaljenosti,
* dostavlja pakete korisnicima na stambenom dijelu Doma,
* nadzire da li se za vrijeme posjeta u vanjskom prostoru Doma pridržavaju svih preporučenih epidemioloških mjera (prijepodnevni termin).

**SKLADIŠTAR**

* kod dostave naručene robe, potrebno je provoditi postupke dezinfekcije i pridržavati se svih epidemioloških mjera

**ČISTAČICA**

* obavezno dva puta dnevno najmanje pola sata prozračuje zajedničke prostore,
* dezinficira kvake na sobnim vratima korisnika dva puta dnevno i o tome vodi evidenciju,
* vodi brigu o dezbarijeri pri ulasku u Dom svaka tri sata,
* najmanje jednom dnevno obavezno dezinficira

električne prekidače u zajedničkim prostorijama, liftove i rukohvate

* obvezne su kontrolirati popunjenost dozatora s dezificijensom te njegovom pravilnom upotrebom od strane radnika i najavljenih posjetitelja.

**NJEGOVATELJICA**

* sobe korisnika treba provjetravati nakon svakog pružanja njege u trajanju od minimalno pola sata odnosno u skladu s zdravstvenim stanjem korisnika i vremenskim prilikama,
* najmanje jednom dnevno obavezno dezinficira telefone (po mogućnosti i mobitele) u svim sobama korisnika,
* svakodnevno dezinficira stolne ormariće, krevete, čaše za vodu,
* nadzire da li se za vrijeme posjeta u vanjskom prostoru Doma pridržavaju svih preporučenih epidemioloških mjera (poslijepodnevni termin).

**POMOĆNE RADNICE U KUHINJI**

* najmanje jednom dnevno obavezno dezinficiraju električne prekidače u kuhinji, kvake i telefon.

**PRALJE GLAČARE**

* najmanje jednom dnevno obavezno dezinficiraju električne prekidače u prostorijama, kvake i telefon.

**RADNICI NEPOSREDNO POD RAVNATELJICOM**

* dužni su si sami dezinficirati tipkovnice, telefon i radni stol najmanje 2 puta dnevno te prozračivati radni prostor.

**O svim gore navedenim mjerama potrebno je voditi evidencije**.

**POSTUPAK KOD SUMNJE NA COVID-19 I KOD POVRATKA U SMJEŠTAJ**

Korisnika smjestiti u izolaciju bilo da postoji sumnja na COVID-19 kod korisnika ili da se korisnik vraća u Dom ili kod hitnog prijema kada još nisu poznati rezultati testiranja na SARS-Cov-2.

Postupak prema korisniku koji je bio u visokom riziku od izlaganja infekciji COVID-19 provodi se sukladno mjerama samoizolacije u trajanju od 14 dana.

Korisnik s respiratornim smetnjama, ukoliko nije u jednokrevetnoj sobi, smješta se u sobu za izolaciju koju ne smije napuštati niti biti u ikakvom socijalnom kontaktu s drugim korisnicima.

Svaka sumnja na infekciju COVID-19 (povišena tjelesna temperatura i/ili respiratorni simptomi) prijavljuje se nadležnom domskom liječniku te se u dogovoru s njim obavještava nadležna epidemiološka služba i dogovara postupak testiranja i daljnja obrada, a eventualno bolničko liječenje dogovara se uz telefonsku najavu.

U slučaju teže kliničke slike ili značajnijeg pogoršanja bolesti poziva se hitna medicinska služba (194) te se korisnik upućuje na bolničko liječenje.

Korisnike kod kojih je utvrđena zaraza COVID-19 (neovisno o težini kliničke slike) liječi se u odgovarajućoj bolničkoj ustanovi radi sprječavanja širenja zaraze novim korona virusom unutar Doma, pri čemu se poziva hitna medicinska služba (194) te se korisnik upućuje na bolničko liječenje

U samoizolaciji su korisnici koji ne pokazuju simptome zaraze (u suprotnom primjenjuje se postupak s korisnicima sa sumnjom na infekciju COVID-19).

U samoizolaciji o korisniku brinu zaposlenici koji su raspoređeni za pružanje usluga isključivo za takve korisnike.

**UMRLI SA SUMNJOM NA COVID**

Ako je korisnik umro, a sumnja se da je bio zaražen virusom SARS- CoV-2, osoblje ne smije premještati tijelo umrlog već mora pozvati mrtvozornika kojeg prethodno mora upozoriti na opasnost od zaraze i obavijestiti nadležnu epidemiološku službu.

RAVNATELJICA

Ružica Alaber, dipl. soc. radnica